امريکې د لشکرطيبه سره اړونده کانديدانو په انتخاباتو کې په برخه اخيستو اندېښنه څرګنده کړې
امريکې د پاکستان په عامو انتخاباتو کې د لاقانونه ګرځول شوې ډلې لشکر طيبه د کانديدانو په انتخاباتو کې په برخه اخستو اندېښنه څرګنده کړې ده.
د ډان ورځپاڼې د خبر ترمخه د امريکا د بهرنيو چارو محکمې په دې د اطمينان څرګندونه کړې چې د پاکستان د ټاکنو کمېشن د جون په مياشت کې د ملي مسلم ليګ نومې ډلې رجسټرېشن لغوه کړی دی کومه ډله چې د لشکرطيبه سره اړونده ده او هغه نړیواله ترهګره ډله ګرځول شوې ده. د امريکې د بهرنيو چارو محکمې ملي مسلم ليګ د لشکرطيبه په توګه د بهرنيو ترهګرو تنظميونو په فهرست کې اچولې ده. د امريکې د بهرنيو چارو محکمې ويلي، "مونږ د پاکستان حکومت ته د لشکرطيبه په ګډون د دغه ډلې سره اړونده کسانو په انتخاباتو کې په برخه اخيستو څو ځله خپلې اندېښنې څرګندې کړي دي". د پاکستان په برني اېوان سېنېټ کې هم په انتخاباتو کې د لاقانونه ګرځول شوؤ ډلو د غړو په برخه اخيستو بحث شوی او په دغه اړوند د ټاکنو په کمېشن نیوکې شوي دي. امريکې له دې وړاندې په پاکستان غږ کړی ؤ چې په کانديدانو د بريدونو باوجود دې انتخابي عمل دوامداره وساتي. پاکستان کې په روان انتخابي کمپاين کې په پېښور کې د عوامي نيشنل ګوند کانديد هارون بلور او بلوچستان کې د بلوچستان عوامي پارټۍ کانديد سراج رئيساني سره د ګڼو کسانو په ځانمرګو بريدونو کې وژل شوي او د جمعيت علمااسلام ف ډلې په يو مشر اکرم خان دراني باندې چاؤدنه شوې وه. پاکستان کې د راتلونکو عامو انتخاباتو په انتخابي کمپاين کې د بشري حقونو د څار نړیوالې ادارې یا هیومن رایټس واچ په سیاستوالو او انتخابي کاندیدانو باندې په پرله پسې توګه د ترهګرۍ د بریدونو په اړه اندېښنې څرګندې کړې دي. ادارې ويلي وسله وال طالبان او نورې تندروه وسله والې ډلې د پاکستان عام انتخابات ګډوډول غواړي. بل لور ته سیاسي ګوندونو او امنیتي څېړونکو په دې اړه هم اندېښنې څرګندې کړې، چې د ټاکنو په ورځ که پوځي سرتېري د امنیتي ساتلو لپاره د ووټ اچولو په مرکزونو کې دننه ولاړ وي، نو دا پر خلکو نفسیاتي اغېز لري او هغوی نه شي کولای د خپلې خوښې کاندیدانو ته ووټ ورکړي. خو پوځ ویلي دوی يواځې د انتخاباتو په ورځ د امنيت ټينګ ساتلو په موخه پرځای کولی شي.